แบงก์ทหารไทยปักธงดูดสินเชื่อเป็นลูกโซ่
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — ทหารไทยใช้ซัพพลายเชนกวาดเอสเอ็มอี ตั้งเป้า 5 ปีโต 20%
นายสยาม ประสิทธิศิริกุล ประธานเจ้าหน้าที่บริหารธุรกิจขนาดกลางและขนาดย่อม ธนาคารทหารไทย เปิดเผยว่า ธนาคารตั้งเป้าขยายฐานสินเชื่อประเภทซัพพลายเชนเพิ่มเป็น 20% ของยอดสินเชื่อรวมทั้งหมดภายใน 5 ปี จากปัจจุบันมีสินเชื่อแบบนี้ในระบบเพียง 2 หมื่นล้านบาท จากสินเชื่อทั้งหมดนับล้านล้านบาท
ขณะที่ยอดสินเชื่อซัพพลายเชนของธนาคารทหารไทยปัจจุบันอยู่ที่ 6,000 ล้านบาท ต่ำกว่าเป้าที่ตั้งเอาไว้ที่ 1 หมื่นล้านบาท เนื่องจากได้รับผลกระทบจากปัญหาอุทกภัย
นายสยาม กล่าวว่า ขณะนี้ธนาคารได้ร่วมมือกับ 17 บริษัทใหญ่ เพื่อนำข้อมูลทางเครดิตของคู่ค้าบริษัทเหล่านั้นมาพิจารณาในการปล่อยกู้สินเชื่อซัพพลายเชน ซึ่งในจำนวนนี้เป็นกลุ่มธุรกิจขนาดกลางและขนาดย่อมถึง 80% โดยลูกค้าทั้งหมดจัดว่าเป็นลูกค้าชั้นดี จนถึงขณะนี้ยังมีเอ็นพีแอลเกิดขึ้น
“เราเชื่อว่าสินเชื่อประเภทนี้ยังมีโอกาสเติบโตได้อีกมาก เพราะเป็นการให้ความช่วยเหลือสภาพคล่องแก่ธุรกิจ ตัวอย่างเช่น ลูกค้า 3 รายของเรา มียอดการค้างชำระเงินระหว่างกันกับคู่ค้าถึง 2.3 แสนล้านบาทต่อปี แต่ใช้สินเชื่อเพียง 2 หมื่นล้านบาทเท่านั้น ขณะที่ลูกค้าบางรายเมื่อมีการขอสินเชื่อแล้วสามารถลดต้นทุนดอกเบี้ยได้ถึง 5%” นายสยาม กล่าว
ด้านนายปิติ ตัณฑเกษม ประธานเจ้าหน้าที่บริหารธุรกิจขนาดใหญ่ ธนาคารทหารไทย กล่าวว่า ธนาคารตั้งเป้าขยายวงเงินสินเชื่อในกลุ่มลูกค้ารายใหญ่เพิ่มขึ้นอีก 5,000 ล้านบาทภายในสิ้นปีนี้ เพื่อเพิ่มสินเชื่อเป็น 1.8 หมื่นล้านบาท ส่วนยอดหนี้ที่ไม่เกิดรายได้คาดว่าจะอยู่ที่ 89% หรือ 3,000 ล้านบาท 
กลยุทธ์ในปีหน้าธนาคารจะเน้นเจาะกลุ่มลูกค้าสินเชื่อต่างประเทศที่เข้ามาลงทุนในไทยและกลุ่มนักลงทุนชาวไทยที่ต้องการลงทุนในต่างประเทศมากขึ้นทั้งด้านการปล่อยสินเชื่อปกติและสินเชื่อซัพพลาย เชน ที่เป็นผลิตภัณฑ์ใหม่ของธนาคาร โดยจะใช้ความได้เปรียบจากการเป็นพันธมิตรกับกลุ่มไอเอ็นจี( ING) ซึ่งเป็นสถาบันการเงินระดับโลกในการสนับสนุนลูกค้าของธนาคาร
“ตอนนี้ไอเอ็นจีถือหุ้นของทหารไทยอยู่ 30% และยังมีพันธมิตรอยู่ในจีน อินเดียและตุรกี ซึ่งเป็นกลุ่มประเทศเป้าหมายของนักลงทุนไทย นอกจากนี้เชื่อว่ากลุ่มผู้ผลิตยานยนต์ในญี่ปุ่นจะถูกบีบให้ย้ายฐานการผลิตมายังภูมิภาคนี้รวมถึงไทยด้วย ดังนั้นเราจะอาศัยความได้เปรียบด้านนี้ในการดึงดูดลูกค้า” นายปิติ กล่าว